Pta-pa voor gesin op kleinhoewe vermoorJohann Heunis en sy vrou, Mariandra. Foto: Facebook ŉ Pa van Pretoria, Johann Heunis, is oor die naweek op ŉ kleinhoewe buite die stad voor sy swanger vrou en drie dogtertjies vir ŉ selfoon doodgeskiet. Ao. Johan van Dyk, polisiewoordvoerder, het Maandag aan Maroela Media gesê twee gewapende mans het die gesin Saterdag in die vroeë oggendure in hul huis op die Leeufontein-kleinhoewes in Kameeldrift, noordoos van die stad, oorval. “Die gesin het voor die televisie aan die slaap geraak en is daar deur die mans oorval kort ná die ma wakker geword het aangesien sy beweging in die huis gehoor het,” het Van Dyk gesê. Die mans het op kontant aangedring. Heunis het vir hulle gesê daar is geen geld in die huis nie, maar die mans kan enigiets vat wat hulle wil, solank hulle net die gesin uitlos. “Die verdagtes het ses skote gevuur, waarvan een die man in sy kop getref het. Hulle het net met ŉ selfoon van die toneel gevlug.” Heunis se vrou, Mariandra, en hul dogtertjies is nie beseer nie. Die Kameeldrift-polisie ondersoek ŉ saak van moord. Niemand is nog in verband met die voorval in hegtenis geneem nie.